उज्बेकिस्तान और अफगानिस्तान ‘रणनीतिक रूप’ से एक दूसरे के नजदीक स्थित पड़ोसी हैं। उज्बेकिस्तान की सीमा सभी मध्य एशियाई गणतंत्रों (सीएआर) और अफगानिस्तान से लगती है। दूसरी ओर अफगानिस्तान दक्षिण और मध्य एशिया के बीच एक सेतु की तरह है। कुल पांच मध्य एशियाई देशों में से तीन देशों तुर्कमेनिस्तान, उज्बेकिस्तान और ताजिकिस्तान के साथ इसकी सीमा लगती है। चूंकि ये दोनों देश चारों ओर जमीन से ही घिरे यानी लैंडलॉक्ड हैं, ऐसे में व्यापार, परिवहन और संपर्क के लिए एक दूसरे पर काफी निर्भर हैं। दोनों देश 137 किलोमीटर लंबी सीमा साझा करते हैं और अमु दारया नदी के रूप में एक प्राकृतिक सीमा ही है।